b'\n_START_ARTICLE_\nEl Consecuente\n_START_SECTION_\nHist\xc3\xb2ria\n_START_PARAGRAPH_\nEl Consecuente estava vinculat a una entitat reusenca, el Centro Republicano Autonomista. El peri\xc3\xb2dic, en el seu primer n\xc3\xbamero es declarava hereu de La Autonom\xc3\xada, un diari reusenc republic\xc3\xa0 federal on hi col\xc2\xb7laboraven alguns protagonistes de la proclamaci\xc3\xb3 de la Primera Rep\xc3\xbablica a Reus i els seus hereus ideol\xc3\xb2gics del Partit Republic\xc3\xa0 Democr\xc3\xa0tic Federal seguidors de Pi i Margall. El peri\xc3\xb2dic des dels seus inicis defensava el federalisme i l\'autonomisme i carregava contra les idees nacionalistes, sobretot contra els peri\xc3\xb2dics locals Foment i Les Circumst\xc3\xa0ncies. Cada any, l\'11 de febrer, recordava la proclamaci\xc3\xb3 de la Primera Rep\xc3\xbablica amb articles hist\xc3\xb2rics. El 1912 defensava Melqu\xc3\xadades \xc3\x81lvarez i el seu Partido Reformista, i reprodu\xc3\xafa articles de El Mot\xc3\xadn, El Pa\xc3\xads i Ideal i defensava idees properes al Partit Republic\xc3\xa0 Progressista. A les eleccions de 1914 promociona els candidats lerrouxistes de la prov\xc3\xadncia, com ara Juli\xc3\xa0 Nougu\xc3\xa9s, en contra de Ramon Mayner, que havia estat diputat per Solidaritat Catalana grup on tamb\xc3\xa9 hi participaven els lerrouxistes, uns anys abans. El 1922 canvia el subt\xc3\xadtol: \xc3\xb3rgano del Partido Republicano Autonomista Radical de la prov\xc3\xadncia i es mostra proper al Bloc Republic\xc3\xa0 Autonomista de Marcel\xc2\xb7l\xc3\xad Domingo. El 1924 defensava ideol\xc3\xb2gicament a Gabriel Alomar, Marcel\xc2\xb7l\xc3\xad Domingo i Largo Caballero. El 1926 es vinculen a la Uni\xc3\xb3 d\'Esquerres pactada a Madrid per diputats de l\'anterior legislatura: Marcel\xc2\xb7l\xc3\xad Domingo, Juli\xc3\xa0 Nougu\xc3\xa9s, Palet i Barba i Llu\xc3\xads Companys._NEWLINE_El 1928 desapareix. L\'\xc3\xbaltim n\xc3\xbamero conservat d\'aquell any \xc3\xa9s el del 31 de mar\xc3\xa7. Torna a reapar\xc3\xa8ixer el 1932, ara en catal\xc3\xa0 amb el nom d\'El Conseq\xc3\xbcent i amb el subt\xc3\xadtol de "portaveu del Partit Republic\xc3\xa0 Autonomista" i es diuen adherits al Partit Radical Socialista. Al n\xc3\xbamero 1 (29-X-1932) es proclamen descendents de l\'antic peri\xc3\xb2dic reusenc La Autonomia, com ja ho havia fet el seu predecessor El Consecuente, es declaren seguidors de la doctrina pol\xc3\xadtica de Francesc Pi i Margall i es defineixen com a federalistes. Defensa aquell any la candidatura de la Uni\xc3\xb3 d\'Esquerres tarragonines, formada per federals, autonomistes, la Uni\xc3\xb3 Republicana de Tortosa, grups republicans a l\'entorn de Marcel\xc2\xb7l\xc3\xad Domingo i la Uni\xc3\xb3 Socialista. El 1933 porta per subt\xc3\xadtol: portaveu del Partit Republic\xc3\xa0 Radical Socialista Catal\xc3\xa0. Del 29 de setembre de 1934 al 18 de gener de 1936 a causa del bienni negre, es va suspendre la publicaci\xc3\xb3. El 25 de gener de 1936 va reapar\xc3\xa8ixer (any I \xc3\xa8poca IV, n\xc3\xbam. 1) com a portaveu del Partit Republic\xc3\xa0 d\'Esquerres._NEWLINE_Durant aquest per\xc3\xadode diferencien entre el catalanisme del partit, al que van combatre quan el defensava la Lliga Regionalista perqu\xc3\xa8 tenia una ideologia dretana, i el catalanisme patri\xc3\xb2tic. Ataquen tamb\xc3\xa9 els nacionalistes republicans i els "separatistes" de Francesc Maci\xc3\xa0. El seu catalanisme, diuen, \xc3\xa9s apol\xc3\xadtic, un "anhel de millorament de la terra on havem nascut".\n_START_SECTION_\nCaracter\xc3\xadstiques t\xc3\xa8cniques\n_START_PARAGRAPH_\nSortia setmanalment tots els dissabtes. Donats els canvis d\'orientaci\xc3\xb3 i de direcci\xc3\xb3 del peri\xc3\xb2dic el format va variar durant la seva publicaci\xc3\xb3 i va passar de mida doble foli a format foli i m\xc3\xa9s endavant va tornar a doble foli. Tamb\xc3\xa9 van canviar els impressors. Va comen\xc3\xa7ar imprimint-lo Carreras i Vila, despr\xc3\xa9s pass\xc3\xa0 a la Impremta La Fleca, a la Impremta Diana i a La Gr\xc3\xa0fica. L\'edici\xc3\xb3 en castell\xc3\xa0 tenia normalment 8 p\xc3\xa0gines a dues columnes i la catalana la mateixa extensi\xc3\xb3 amb tres o quatre columnes. La venda era nom\xc3\xa9s per subscripci\xc3\xb3 i els lectors eren els socis i simpatitzants del Centre Republic\xc3\xa0 Autonomista de Reus, propietari i fundador de la publicaci\xc3\xb3. La llengua era la castellana, per\xc3\xb2 alguns articles eren escrits en catal\xc3\xa0, durant la primera i segona \xc3\xa8poques. Quan va catalanitzar-se el nom, la llengua majorit\xc3\xa0ria era la catalana, encara que alguns textos eren en castell\xc3\xa0 i quan reprodu\xc3\xafen articles de diaris castellans mantenien aquella llengua.\n_START_SECTION_\nDirectors i redactors\n_START_PARAGRAPH_\nEl director en els seus inicis va ser el diputat Juli\xc3\xa0 Nougu\xc3\xa9s i a la primera \xc3\xa8poca tenia com a col\xc2\xb7laboradors habituals Ramon F\xc3\xa0bregas, Antoni Anguera, Pere Jordana, Francesc Cubells, Tom\xc3\xa0s Mart\xc3\xad Torcal, Antoni Gabinyau, Pere Ferr\xc3\xa9 Solanes, Jaume Socias, que era regidor a l\'ajuntament, Claudi Tricaz i Jaume Sard\xc3\xa0 i Ferran, que tamb\xc3\xa9 en va ser director. A partir de 1925 comencem a trobar articles de Marcel\xc2\xb7l\xc3\xad Domingo, Josep Costa i Pom\xc3\xa9s, Miquel Serra Bartra i Od\xc3\xb3n de Buen._NEWLINE_A l\'\xc3\xa8poca en catal\xc3\xa0 hi col\xc2\xb7laboraven Josep Igl\xc3\xa9sies, Joaquim Aguil\xc3\xb3, Josep Recasens i Mercad\xc3\xa9, Joan Sans Cardona, Joan Adser\xc3\xa0, Emili Tortajada, Josep Ferrer, i d\'altres.En va ser director Josep Torrell._NEWLINE_A m\xc3\xa9s d\'articles ideol\xc3\xb2gics en la l\xc3\xadnia de Pi i Margall, publiquen articles culturals i d\'an\xc3\xa0lisi pol\xc3\xadtica. Donen opinions sobre Catalunya, les ideologies socialistes i republicanes i fan an\xc3\xa0lisi i comentaris de les not\xc3\xadcies internacionals. Mantenen des de l\'inici una ideologia anticlerical, federal i republicana.'